**Metodický postup k formuláru pre školy, ktoré sídlia v prenajatých priestoroch**

**Školy, ktoré sídlia v prenajatých priestoroch** (okrem prenajatých priestorov v iných školách, ktoré majú možnosť žiadať o finančné prostriedky prostredníctvom elektronického formulára „Finančná pomoc v plnej miere v roku 2023“), môžu vstúpiť prostredníctvom svojho zriaďovateľa do „Dohodovacieho konania“ v súvislosti so zvýšením nájomného z dôvodu nárastu cien energií v roku 2023. Ak tieto školy nedisponujú údajmi o odberných miestach elektriny a plynu, nemôžu vyplniť formulár „Pomoc v plnej miere v roku 2023“.

Školy, ktoré sídlia v priestoroch, ktoré si prenajímajú od iných škôl, nevstupujú
do dohodovacieho konania na dofinancovanie zvýšeného nájomného v roku 2023 z dôvodu nárastu cien energií. Prenajímatelia - školy majú možnosť žiadať o finančné prostriedky prostredníctvom elektronického formulára „Finančná pomoc v plnej miere v roku 2023“. Prenajímateľ (škola) zohľadní skutočnosť, že mala dofinancované energie vo fakturovaných platbách, nájomcovi.

Z dôvodu zvýšeného nájomného na základe zvýšených energií sme pre školy pripravili „**Žiadosť školy na dofinancovanie normatívnych finančných prostriedkov na rok 2023 – Zvýšené nájomné z dôvodu nárastu cien energií** (ďalej len „žiadosť“)“.

**Oprávnení žiadatelia,** ktorí vypĺňajú túto žiadosť sú školy, ktoré sídlia v prenajatých priestoroch a nedisponujú údajmi o odberných miestach elektriny a plynu. Ide o:

* školy financované priamo zo štátneho rozpočtu (základné, stredné, špeciálne školy) v zriaďovateľskej pôsobnosti všetkých zriaďovateľov,
* špeciálne materské školy a školské zariadenia v zriaďovateľskej pôsobnosti RÚŠS.

Tieto školy hradia náklady na energie v prenajatom priestore prostredníctvom nájomnej zmluvy, v ktorej sú:

* náklady na energie oddelené od nájomného a škola ich účtuje na pol. 632 – Energie, alebo
* náklady na energie zahrnuté do celkového nájomného a škola ich účtuje na pol. 636 – Nájomné.

Túto žiadosť **nevypĺňajú** školy, ktoré hradia energie priamo dodávateľovi energií, teda škola má vlastný merač. V tomto prípade si škola žiada financie prostredníctvom formuláru *„Pomoc v plnej miere v roku 2023“.*

**Žiadosť** je možné podať len za oprávnené obdobie. Oprávnené obdobie trvá od 1. januára 2023.

**Žiadosť** je možné podať vždy za predchádzajúce obdobie, a to **za každý mesiac osobitne**.

**Zber údajov bude MŠVVaŠ SR**  vyhodnocovať priebežne.

**Inštrukcie k správnemu vyplneniu žiadosti**

V úvode žiadosti vyplní škola identifikačné údaje, údaje o prenajímateľovi **a veľkosti prenajímanej plochy (v m2).**

**Časť b1) vypĺňa škola**, ktorá má náklady na energie v prenajatom priestore prostredníctvom nájomnej zmluvy oddelené od nájomného a účtuje ich na pol. 632 – Energie. V tomto prípade škola ďalej vypĺňa:

***Údaje o spotrebe a nákladoch za rok 2022***

**Ročná spotreba v MWh** – údaj je potrebné uviesť najviac na tri desatinné miesta. Ak máte
vo faktúre za zemný plyn, elektrickú energiu alebo teplo spotrebu uvedenú v kWh, treba ju previesť na MWh tak, že číslo vydelíte 1000.

**Skutočné celkové náklady s DPH vrátane všetkých poplatkov v €** predstavujú skutočné celkové náklady s DPH vrátane distribučných a ostatných poplatkov za jednotlivé druhy energií za rok 2022 a nájomné v eurách. Údaje pri nájomnom a jednotlivých druhoch energií je potrebné zadať manuálne.

**Skutočná priemerná jednotková cena s DPH za 1 MWh komodity** sa vypočíta automaticky.

**Skutočné celkové náklady s DPH vrátane všetkých poplatkov za 1 m2 –** predstavujú podiel skutočných celkových nákladov s DPH vrátane všetkých poplatkov v € a prenajímanej plochy v m2. Vypočítajú sa automaticky.

## *Údaje o spotrebe a nákladoch v žiadanom období v roku 2023*

**V tejto časti je potrebné najskôr uviesť mesiac, za ktorý požadujete finančné prostriedky. Žiadosť sa predkladá za každý mesiac osobitne.**

**Spotreba v MWh –** údaj je potrebné uviesť najviac na tri desatinné miesta. Ak máte vo faktúre za zemný plyn, elektrickú energiu alebo teplo spotrebu uvedenú v kWh, treba to previesť
na MWh spôsobom, že číslo vydelíte 1000.

**Skutočné náklady s DPH vrátane všetkých poplatkov v €** predstavujú skutočné celkové náklady s DPH vrátane distribučných a ostatných poplatkov za jednotlivé druhy energií
za konkrétny mesiac v roku 2023 a nájomné v eurách. Údaje pri nájomnom a jednotlivých druhoch energií je potrebné zadať manuálne.

**Skutočná jednotková cena s DPH za 1 MWh komodity** sa vypočíta automaticky.

**Skutočné celkové náklady s DPH vrátane všetkých poplatkov za 1 m2 -** predstavujú podiel skutočných celkových nákladov s DPH vrátane všetkých poplatkov v € a prenajímanej plochy v m2. Vypočítajú sa automaticky.

**Časť b2) vypĺňa škola**, ktorá má náklady na energie v prenajatom priestore zahrnuté
do celkového nájomného a účtuje ich na pol. 636 – Nájomné. V tomto prípade vypĺňa len celkové nájomné v roku 2022 a za príslušný mesiac roka 2023.

**Požiadavka na dofinancovanie -** Žiadateľ vypĺňa požiadavku na dofinancovanie v celých eurách bez desatinných miest.

**Časť Prílohy**

K žiadosti školy na dofinancovanie normatívnych finančných prostriedkov na rok 2023 - Zvýšené nájomné z dôvodu nárastu cien energií je potrebné priložiť nasledovné prílohy:

* **Kópia nájomnej zmluvy** uzatvorenej medzi školou, ako nájomcom, a prenajímateľom priestoru, v ktorom škola sídli.
* **Kópie faktúr od prenajímateľa škole za rok 2022** – faktúra, resp. faktúry, na základe ktorých škola hradila náklady za energie v prenajatom priestore, resp. nájomné v roku 2022.
* **Kópia faktúr od prenajímateľa za príslušný mesiac v roku 2023** – faktúra, resp. faktúry, na základe ktorých škola uhradila náklady za energie v prenajatom priestore, resp. nájomné v príslušnom mesiaci v roku 2023.
* **Čestné vyhlásenie 1** vypĺňa prenajímateľ, ak nežiadal, resp. nebude žiadať o dotáciu z Výzvy na predkladanie žiadostí o poskytnutie dotácie na pokrytie dodatočných nákladov v dôsledku zvýšenia cien plynu a elektriny z rozpočtovej kapitoly Ministerstva hospodárstva Slovenskej republiky na pokrytie 80% nákladov nad zastropované ceny elektrickej energie a zemného plynu v roku 2023.
* **Čestné vyhlásenie 2** vypĺňa prenajímateľ , ak žiadal, resp. bude žiadať o dotáciu z Výzvy na predkladanie žiadostí o poskytnutie dotácie na pokrytie dodatočných nákladov v dôsledku zvýšenia cien plynu a elektriny z rozpočtovej kapitoly Ministerstva hospodárstva Slovenskej republiky na pokrytie 80% nákladov nad zastropované ceny elektrickej energie a zemného plynu v roku 2023.

**Časť Prehlásenie** – žiadateľ označí prehlásenia, že údaje uvedené v žiadosti sú pravdivé, presné a úplné a že disponuje potrebnou dokumentáciou.

**Žiadosť** je potrebné skontrolovať, podpísať (riaditeľ školy, zriaďovateľ) a odoslať príslušnému regionálnemu úradu školskej správy.

**Odporúčanie RÚŠS v € -** Doplní RÚŠS.